Vrntlyke grote und wes yk gudes vormach tho juwer beheglicheit. Ersamen leven vrundes. Juwer erwerdicheit tho wetende, dat my waraftigen vorgekomen is, dat de Vlemingghe alle 4 tho Rasaborgh sin und hebben 200 man försammelt uppe des kopmans argeste. Isset sake dat juwer erwerdicheit hir icht wmme høget tho donde, so sendet dee juwen tho Pellinghe; dar wil ik tho en komen und wil my daranne bevisen, also einen guden manne gebøret, in dat gemeine beste, uppe dat sylke wngemak mochtte vorstørett warden, also see bedreven hebben und noch betengen tho donde. Hirvan begere ik ein vruntlik antwarde van juwer lefve by dessen jegenwardigen brefviser Oloff Degen synder syment. Vordermer kan juwer erwerdicheit desse ergenantte Oloff yterliker myntlyken berichtten, wenne ik jw thoscrive. Gode allmechttige siit bevolen tho ewigen tiden. Gescreven tho Wiborgh, wnder mynen ingesegel, des midwekens negest na suntte Johans daghe am jare 1400 und 37 jare. By my Karl Kerstensson, howetman tho Wiborgh. Adress: Den ersamen vorsichttigen wisen luden, borgermesteren und ratmannen tho Reval, kome desse bref mit erwerdicheit.